Document ID: 32007D0263

SKLEP KOMISIJE
z dne 23. aprila 2007
o spremembi Sklepa 2004/210/ES o ustanovitvi znanstvenih odborov na področju varstva potrošnikov, javnega zdravja in okolja
(Besedilo velja za EGP)
(2007/263/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti ter zlasti členov 152 in 153 Pogodbe,
ob upoštevanju naslednjega:
(1)
Odločba Komisije 2004/210/ES (1) določa ustanovitev Znanstvenega odbora za potrošniške proizvode (v nadaljnjem besedilu ZOPP), Znanstvenega odbora za zdravstvena in okoljska tveganja (v nadaljnjem besedilu ZOZOT), in Znanstvenega odbora za nastajajoča in na novo ugotovljena zdravstvena tveganja (v nadaljnjem besedilu ZONNUZT). Znanstvene odbore sestavljajo člani, ki jih imenuje Komisija.
(2)
V skladu s členom 7(1) te odločbe je mandat članov znanstvenih odborov omejen na tri leta, mandat trenutnih članov pa se izteče 24. julija 2007.
(3)
V naslednjih dveh letih se pričakuje nov razvoj, ki bo znatno vplival na potrebe Komisije po znanstvenem svetovanju glede ocene tveganja ter na sestavo in pristojnosti znanstvenih odborov. Nova opredelitev nalog ZOZOT bo zlasti potrebna zaradi ustanovitve Evropske agencije za kemikalije (ECHA) leta 2008 in izvajanja registracije, evalvacije, avtorizacije in omejevanja kemikalij (REACH) v okviru Uredbe (ES) št. 1907/2006 Evropskega Parlamenta in Sveta (2).
(4)
Da bi imeli boljši pregled nad prihodnjimi nalogami znanstvenih odborov in da bi pripravili strukturo in sestavo znanstvenega svetovanja, ki bo bolje prilagojeno prihodnjim potrebam, ter obenem zagotovili potrebno znanstveno svetovanje do ustanovitve ECHA, je primerno, da se v izjemnih razmerah dovoli podaljšanje mandata članov znanstvenih odborov za obdobje, ki ne presega 18 mesecev.
(5)
Poleg tega je primerno zagotoviti možnost imenovanja novih članov v znanstvene odbore na podlagi objave razpisa za prijavo interesa, če člani na rezervnem seznamu nimajo potrebnega strokovnega znanja.
(6)
Glede na operativne izkušnje in zaradi pokritja takojšnjih potreb je nujno povečati število članov ZONNUZT.
(7)
Sklep 2004/210/ES je zato treba ustrezno spremeniti -
SKLENILA:
Edini člen
Odločba 2004/210/ES se spremeni:
1.
V členu 3 se prvi stavek odstavka 2 nadomesti z naslednjim:
„ZONNUZT sestavlja največ 17 članov“.
2.
Člen 7 se nadomesti z naslednjim:
„Člen 7
Mandat
1. Člani so imenovani v znanstvene odbore za tri leta in ne morejo biti člani odbora več kakor tri zaporedne mandate. Komisija lahko za zagotovitev kontinuitete strokovnega znanja v izjemnih razmerah podaljša mandat članov znanstvenega odbora za obdobje, ki ne presega 18 mesecev.
Člani opravljajo svoje dolžnosti do njihove zamenjave ali obnovitve mandata.
Člani, ki so pravkar zaključili tri zaporedne mandate v enem znanstvenem odboru, so lahko izvoljeni v članstvo v drugem znanstvenem odboru.
2. Kadar se ugotovi, da član pri delu znanstvenega odbora ne sodeluje ali želi odstopiti, lahko Komisija prekine njegovo članstvo in imenuje nadomestnega člana bodisi z rezervnega seznama iz člena 4 bodisi, iz utemeljenih razlogov, na podlagi razpisa za prijavo interesa.“
V Bruslju, 23. aprila 2007

Labels: 0
3
15
20